นิวอินเดียฯเน้นเชิงรุกตั้งเป้าโตปีละ30%
นิวอินเดียแอสชัวรันซ์ ทำแผนธุรกิจเชิงรุก
9 ก.ย. 2554

นิวอินเดียแอสชัวรันซ์ ทำแผนธุรกิจเชิงรุก 
มุ่งขยายฐานลูกค้านักธุรกิจสัญชาติเดียวกัน ในไทยตั้งเป้าโตปีละ 30% ต่อกัน 5 ปี
น.ส.ศุชฏา บาราติ ผู้อำนวยการบริหารประเทศไทย บริษัท นิวอินเดีย แอสชัวรันซ์ ซึ่งเป็นผู้หญิงคนแรกที่เข้ามารับตำแหน่งนี้ เมื่อเดือน ธ.ค. 2553 ที่ผ่านมา เปิดเผยว่า บริษัทหันมาทำการตลาดเชิงรุกมากขึ้น ด้วยการออกไปพบปะกับนักธุรกิจชาวอินเดียที่เข้ามาทำธุรกิจในไทย และนักธุรกิจอินเดียที่มีถิ่นฐานอยู่ในไทย เพื่อทบทวนความพอเพียงของความคุ้มครอง เนื่องจากธุรกิจมีการขยายตัวเพิ่มขึ้นอย่างต่อเนื่อง จึงจำเป็นต้องเพิ่มความคุ้มครอง 
บริษัทเชื่อว่า ในปีนี้ปริมาณธุรกิจประกันจะขยายตัวเพิ่มขึ้นอย่างก้าวกระโดด
ทั้งนี้ เป้าหมายแผนธุรกิจ 5 ปีของบริษัท ตั้งเป้าหมายการเติบโตไว้ปีละ 30% โดยจะขยายตลาดการรับประกันภัยทุกประเภท และรักษาสัดส่วนฐานลูกค้าชาวอินเดียและชาวไทยไว้ที่ระดับ 50 ต่อ 50
“ช่วง 8 เดือนแรก เรามีเบี้ยรับรวมประมาณ 50 ล้านบาท ซึ่งถือว่าเติบโตมาก เพราะปี 2553 ที่ผ่านมา ทั้งปีมีเบี้ยรับรวม 50 ล้านบาท โดยปีนี้ทั้งปีคาดว่าจะมีเบี้ยรับรวม 65 ล้านบาท เพิ่มขึ้น 30% จากปีที่ผ่านมา” น.ส.ศุชฏา กล่าว
น.ส.ศุชฏา กล่าวว่า สำหรับฐานลูกค้าชาวอินเดียส่วนใหญ่จะทำธุรกิจสิ่งทอ ซึ่งจะมีการทำประกันอัคคีภัยตัวอาคาร คลังสินค้า เครื่องจักร และประกันภัยธุรกิจหยุดชะงัก
ทั้งนี้ ยอมรับว่า ธุรกิจสิ่งทอถูกจัดว่ามีความเสี่ยงสูงในการรับประกันอัคคีภัย ซึ่งบริษัททำประกันภัยต่อไปต่างประเทศเพื่อกระจายความเสี่ยง
“ปีที่ผ่านมา เราจ่ายค่าสินไหมทดแทนเกิน 100% ของเบี้ยที่รับ แต่ไม่ส่งผลกระทบต่อเรา เพราะทางบริษัทประกันภัยต่อเป็นผู้รับความเสี่ยงไป อย่างไรก็ตาม ความเสียหายที่เกิดขึ้นเกิดจากอุบัติเหตุ ไม่ได้เกิดจากความตั้งใจ” น.ส.ศุชฏา กล่าว
น.ส.ศุชฏา กล่าวว่า ก่อนที่จะมีการรับประกันภัยจะมีการตรวจสอบและให้คำแนะนำการติดตั้งอุปกรณ์ป้องกันเพลิงไหม้ ซึ่งลูกค้าจะได้รับส่วนลดเบี้ยประกันภัย โดยปีนี้หวังว่าจะไม่มีภัยใหญ่ๆ เกิดขึ้น